Stephanus Dei gratia eduensis ecclesie, dilecto in Christo fratri Stephano cisterciensi abbati ejusque successoribus regulariter substituendis imperpetuum. Religionis cisterciensis ecclesie bono odore plurimum delectati tuis tuorumque fratrum petitionibus annuentes, dedimus ecclesiam Canbusii liberam, salvo tamen episcopali jure, canonicis virziacensis castri. Ipsi autem canonici precibus nostris in manu nostra censum quem annuatim in territorio Gergulii grangie vestre a vobis accipere solebant, cisterciensi ecclesie retinendum imperpetuum guerpiverunt. Cujus donationis et guerpine census hii testes fuerunt: Bertrannus archidiaconus de Belna, Humbertus archipresbiter de Belna, Walo presbiter de Gilliaco, Paganus Rabustes de Virgiaco, Aimo monachus cisterciensis.